
1. Причини, които налагат приемането на изменението:

Необходимостта от приемане на предложеното изменение е обусловена от настъпилите промени в разходите, свързани с експлоатацията и поддържането на Многофункционална спортна зала „Диана“ – Ямбол, както и от нуждата цените за ползване на залата да бъдат съобразени с действително използвания ресурс при различните видове мероприятия. През последните години е налице увеличение на разходите за електроенергия, отопление, вода и други комунални услуги, както и на разходите за текуща поддръжка, почистване, техническо обслужване и ремонти. Нараснали са и разходите за труд и за осигуряване на необходимия персонал при организиране и провеждане на мероприятия. 
Съществуващите цени следва да бъдат актуализирани и с оглед различния характер на провежданите в залата мероприятия. Отделните събития предполагат различна продължителност на ползване, брой посетители, използвана площ, ангажираност на персонала, използване на техника, оборудване и консумативи. При част от събитията се изисква и преустройство на залата, монтаж и демонтаж на оборудване и преместване на инвентар, което води до ангажиране на допълнителен ресурс. Поради това се предлага въвеждането на диференцирани цени в зависимост от вида и продължителността на мероприятието и обема на използвания ресурс. Предвиждат се отделни цени за спортни и културни събития, тренировки, мероприятия с използване на зона „терен“, изложения, борси и фестивали, както и цена за всеки следващ час над определеното време за ползване.
Предлаганата промяна има за цел да постигне по-добро съответствие между цените за ползване на Многофункционална спортна зала „Диана“ и разходите, свързани с нейната експлоатация, като същевременно се запази възможността за прилагане на по-благоприятни условия при провеждане на тренировки и състезания от лицензирани спортни клубове.

2. Цели, които се поставят:
С предложеното изменение се цели актуализиране на цените за ползване на Многофункционална спортна зала „Диана“ – Ямбол и въвеждане на по-ясен и обективен механизъм за тяхното определяне, съобразен с характера и продължителността на мероприятието и действително използвания ресурс.
Целта е да се постигне по-справедливо разпределение на разходите между различните категории ползватели, като по-голямото натоварване на залата и необходимостта от допълнителен персонал, техническо обслужване, преустройство и използване на оборудване намират съответното отражение в цената на услугата.
С актуализирането на цените се цели също създаване на условия за устойчиво управление на спортната база, осигуряване на необходимите средства за текущата ѝ поддръжка и запазване на добро техническо и експлоатационно състояние.

3. Финансови и други средства, необходими за прилагането на новата уредба:
За прилагането на предложените изменения не е необходимо осигуряването на допълнителни финансови и други средства от бюджета на Община Ямбол. 

4. Очаквани резултати от прилагането:
Очаква се предложените изменения да създадат по-ясни условия за ползване на Многофункционална спортна зала „Диана“ – Ямбол и да подпомогнат ефективното управление и поддържане на спортната база.

5. Анализ за съответствие с правото на Европейския съюз:
Предлаганото изменение е в съответствие с действащото национално законодателство и не противоречи на правото на Европейския съюз.

Във връзка с чл. 26, ал. 4 от Закона за нормативните актове, в 30 – дневен срок от публикуване на настоящото обявление на Портала за обществени консултации и на официалната интернет страницата на община Ямбол, се приемат предложения и становища относно проекта на Наредба за изменение на Наредбата за определянето и администрирането на местните такси и цените на услугите на територията на община Ямбол на e–mail: yambol@yambol.bg или в Центъра за административно обслужване на гражданите в сградата  на Община Ямбол, ул. „Г. С. Раковски” № 7.



